Теодор Траянов
Вълшебният грозд

chitanka.info

Настъпи златно пладне

и твоят чар огрея

в дълбоката молитва

на моята мечта,

и твоят чар изпълни

плътта на грешна фея

и девствения поглед

на нова красота!

Последно откровение

крила над мен разпери

и брачната покривка

на свойта плът раздра,

заронената прелест

по плаха гръд трепери,

свенливо се разлива

по пламнали бедра!

Настъпи златно пладне

и твоят чар огрея,

ликуваща земята

поднася своя дар:

вълшебен грозд невидим

над устните ни зрее,

благоухае пламнал

свещенният нектар!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.